Afleggings: Ford SA kan nog niks sê nie | Netwerk24
Afleggings: Ford SA kan nog niks sê nie
Deur Hanlie Stadler 11 Januarie 2019 11:23
Twee groot motorvervaardigers het Donderdag aangekondig dat hulle duisende mense in Europa gaan aflê.
Ford se hoofkantoor in Brittanje en Ford Credit se hoofkantoor gaan op een perseel saamgesnoer word.
Ford gaan die produksie van sy C-Max-veeldoelvoertug staak, wat meer as 6 000 mense se werk by ’n fabriek in Saarlouis, Duitsland, raak. Dis glo omdat al hoe minder mense groot motors wil hê weens hul hoër brandstofverbruik.
Die maatskappy heroorweeg ’n gesamentlike vennootskap in Rusland en wil die produksie van outomatiese motors in Bordeaux, Frankryk, staak.
Ford het op die oomblik 53 000 werknemers in Europa. Hoewel hy nie getalle bekend gemaak het nie, gaan afleggings “in die duisende” beloop, het Steven Armstrong, president van Ford in Europa, die Midde-Ooste en Afrika, op ’n nuuskonferensie gesê.
Die plan is om sover moontlik vrywillige skeidingspakkette te gebruik, het die maatskappy in ’n verklaring gesê.
Duduzile Nxele, Ford Motors Suid-Afrika se hoof van korporatiewe kommunikasie, het as volg op navrae gereageer oor hoe dit die firma in Suid-Afrika raak: “Ons werk steeds aan die herorganisering van ons wêreldwye arbeidsmag om die maatskappy se strategiese doelwitte te ondersteun, ’n meer dinamiese en bemagtigende werkomgewing te skep, en fikser te word as ’n onderneming.
“Wat Suid-Afrika betref, is daar op die oomblik niks om aan te kondig nie.”
Ford Europa het in die derde kwartaal van sy boekjaar ’n verlies van €245 miljoen voor rente en belasting gely.
'n Land Rover Discovery met 'n meer modieuse ontwerp. Foto’s: Motorpress
Jaguar Land Rover, Brittanje se grootste motorvervaardiger, het aangekondig dat hy 4 500 mense gaan aflê. Dis nagenoeg 10% van sy wêreldwye arbeidsmag.
Faktore wat Europese motorvervaardigers knou, is die verlangsaming van ekonomiese groei in China, onsekerheid onder Britse verbruikers weens die naderende Brexit, en selfs ’n dreigende resessie in Duitsland, die vasteland se grootste motormark.
Motorverkope in Duitsland het in Desember met 7,6% gedaal vergeleke met November, terwyl China pas die eerste jaardaling in motorverkope in 20 jaar aangekondig het, van 6%.
Volkswagen het vroeër gewaarsku dat hy besnoeiings sal moet doen te midde van “enorme uitdagings”.
Bykomende bronne: Bloomberg, Reuters
Meer oor: Ford | Brexit | Jaguar Land Rover | Voertuie | Motorverkope | Afleggings | Motors | Motorvervaardigers
Ford was die res vooruit met V8